Tutu steun genadedoodEmeritus-aartsbiskop Desmond Tutu. Foto: Ilan Godfrey/Templeton Prize/SAPA Dit kom nadat Tutu sy ondersteuning uitgespreek het vir ‘n wet om genadedood in Brittanje te wettig. Die kerk is egter steeds teen die wetgewing gekant en het ‘n openbare ondersoek na die kwessie versoek. Tutu skryf in die Britse koerant Observer dat die geval van Craig Schonegevel, ‘n 28-jarige Suid-Afrikaner wat aan neurofibromatose gely het, hom oortuig het. Schonegevel het sy eie lewe geneem nadat dokters nie in staat was om sy lewe te beëindig nie. Tutu het ook bekend gemaak dat hy sy gesin gevra het om hom nie kunsmatig aan die lewe te hou nie. Hy het skerp kritiek gelewer oor die manier waarop oudpresident Nelson Mandela gedurende sy laaste dae behandel is. “Wat aan Madiba gedoen is, was ‘n skande,” het hy geskryf. “Mens kon sien dat Madiba nie ten volle daar was nie. My vriend was nie meer homself nie. Dit was ‘n belediging vir Madiba se waardigheid.” George Carey, voormalige aartsbiskop van Canterbury, het Saterdag gesê dat hy ook van plan verander het en die Britse-wet in sekere gevalle sal ondersteun. Justin Welby, die huidige aartsbiskop van Canterbury, het die wetgewing as “verkeerd en gevaarlik” beskryf. – Sapa